[pic] | IL-KUMMISSJONI EWROPEA |

Brussel 15.4.2011

KUMM(2011) 214 finali

RAPPORT MILL-KUMMISSJONI LILL-PARLAMENT EWROPEW U LILL-KUNSILL

dwar l-implikazzjonijiet soċjoekonomiċi tal-kultivazzjoni ta' organiżmi modifikati ġenetikament abbażi tal-kontribuzzjonijiet mill-Istati Membri, kif mitlub mill-Konklużjonijiet tal-Kunsill tal-Ambjent ta' Diċembru 2008

{SEG(2011) 481 finali}

RAPPORT MILL-KUMMISSJONI LILL-PARLAMENT EWROPEW U LILL-KUNSILL

dwar l-implikazzjonijiet soċjoekonomiċi tal-kultivazzjoni ta' organiżmi modifikati ġenetikament abbażi tal-kontribuzzjonijiet mill-Istati Membri, kif mitlub mill-Konklużjonijiet tal-Kunsill tal-Ambjent ta' Diċembru 2008

Id-Direttiva 2001/18[1] dwar ir-rilaxx intenzjonat fl-ambjent ta' organiżmi modifikati ġenetikament tipprovdi li, wara tliet snin, il-Kummissjoni għandha tagħmel rapport dwar l-implimentazzjoni tad-Direttiva li jkun jinkludi evalwazzjoni tal-implikazzjonijiet soċjoekonomiċi tar-rilaxxi intenzjonati u t-tqegħid fis-suq ta' organiżmi modifikati ġenetikament (OMĠ). Meta ssottomettiet ir-rapport tal-2004, il-Kummissjoni nnutat li ma kienx għad hemm biżżejjed esperjenza biex issir din l-evalwazzjoni.

F'Diċembru 2008, il-Kunsill stieden lill-Kummissjoni u lill-Istati Membri biex jerġgħu jindirizzaw din il-kwistjoni. Għalhekk, il-Kummissjoni nediet konsultazzjoni mal-Istati Membri dwar l-implikazzjonijiet soċjoekonomiċi tal-kultivazzjoni tal-OMĠ permezz ta' kwestjonarju.

L-Istati Membri ġew mistiedna:

- Jirrappurtaw ex post dwar l-impatt soċjoekonomiku tal-OMĠ ikkultivati fit-territorju tagħhom;

- Jevalwaw ex ante l-implikazzjonijiet soċjoekonomiċi possibbli tal-kultivazzjoni tal-OMĠ fil-futur.

L-Istati Membri kollha minbarra tnejn (BG, IT[2]) bagħtu l-kontribuzzjonijiet. Filwaqt li l-Istati Membri l-oħra kollha kkunsidraw l-implikazzjonijiet tal-kultivazzjoni tal-OMĠ, LT rreferiet biss għall-impatt tal-OMĠ fl-ikel u l-għalf. Ipparteċipaw ukoll in-Norveġja (NO) u xi partijiet interessati oħra.

L-Istati Membri saħqu regolarment li l-kontributi tagħhom kienu biss ġabriet tal-fehmiet ta' korpi pubbliċi u partijiet interessati, u ma għandhomx jippreġudikaw il-pożizzjonijiet politiċi li jittieħdu wara.

Il-ġabriet mhux eżawrjenti tal-kontributi individwali tal-Istati Membri jinsabu fid-dokument ta' ħidma tal-persunal tal-Kummissjoni li jakkumpanja lil dan ir-rapport. Il-kontributi kollha huma disponibbli bis-sħiħ fuq il-websajt tal-Kummissjoni[3].

IR-RIżULTAT TAL-KONSULTAZZJONI

Sorsi tad-dejta

Ingħata kwestjonarju indikattiv biex jgħin lill-Istati Membri bil-kontribut tagħhom. Il-kwestjonarju kien strutturat madwar dawn it-titoli:

(1) Implikazzjonijiet ekonomiċi u soċjali

(2) Sostenibbiltà agronomika

(3) Impatt ambjentali

(4) Implikazzjonijiet oħra

Ir-rapport ta' 18-il Stat Membru mexa mal-kwestjonarju indikattiv. L-Istati Membri kellhom ukoll l-għażla li jibagħtu l-kontribut tagħhom f'formats alternattivi.

Skont il-kontributi li waslu, il-maġġoranza tal-Istati Membri wettqu konsultazzjonijiet formali mal-istituzzjonijiet nazzjonali u mal-partijiet interessati biex iħejju t-tweġiba tagħhom. Għandu jiġi enfasizzat, madankollu, li r-rati tat-tweġibiet kienu pjuttost differenti, u l-ispettru tal-partijiet interessati ma kienx irrappreżentat b'mod uniformi fit-tweġibiet. Tabilħaqq, pereżempju, sitt Stati Membri[4] stqarrew espliċitament li ddispjaċihom li l-kontributi tagħhom koprew biss parti mill-partijiet interessati nazzjonali rilevanti.

Il-kontributi kienu jinkludu l-fehmiet ta' ministeri, awtoritajiet reġjonali, federazzjonijiet professjonali, kumpaniji, organizzazzjonijiet mhux governattivi, ċentri tar-riċerka u individwi. Dawn il-kontributi, kif irċeviethom il-Kummissjoni, ma kinux uniformi, u jew kienu magħmula minn ġabra ta' fehmiet imqassra minn awtorità nazzjonali kompetenti jew minn ġabra mhux imqassra ta' tweġibiet minn partijiet interessati differenti mibgħuta direttament lill-Kummissjoni.

Id-dejta mill-Istati Membri ġiet minn varjetà wiesgħa ta' sorsi, bħal studji riveduti minn esperti, stħarriġiet tal-opinjoni, provi prattiċi, riżultati ta' kontrolli nazzjonali, bini u analiżi ta' xenarji u suppożizzjonijiet ta' partijiet interessati u individwi.

Skont il-kontributi, seba' Stati Membri[5] biss għandhom esperjenza, fil-passat jew fil-preżent, tal-kultivazzjoni għal skopijiet kummerċjali tal-qamħirrum MON 810 (Bt) reżistenti għall-parassiti. RO kkultivat is-sojja tolleranti (HT) għall-erbiċida qabel ma ssieħbet mal-UE u fi tliet Stati Membri bdiet tiġi kkultivata l-patata modifikata ġenetikament 'Amflora' [6].

Analiżi tat-tweġibiet

Fl-analiżi tal-kontributi li waslu mingħand l-Istati Membri, NO u l-partijiet interessati, il-Kummissjoni identifikat dawn l-elementi ewlenin:

- Hemm varjetà kbira fost l-Istati Membri u l-partijiet interessati fil-fehim tat-tifsira u l-ambitu tad-dimensjoni soċjoekonomika tal-kultivazzjoni tal-OMĠ. Il-kwestjonarju għen biex jistruttura l-ħsibijiet, iżda diversi parteċipanti stqarrew id-dispjaċir tagħhom li t-termini, l-indikaturi u l-linja ta' bażi għat-tqabbil (is-setturi konvenzjonali u/jew organiċi) ma ġewx definiti biżżejjed. Bosta suġġetti addizzjonali oħra ġew issuġġeriti, eż. l-etika (it-tifsira u l-ambitu tat-terminu huma soġġetti għal interpretazzjonijiet differenti – eż. xi wħud jinkludu l-valur miżjud tal-organiżmu modifikat ġenetikament għas-soċjetà kollha, jew l-impatt fuq il-pajjiżi terzi).

- Ħafna kontributi dehru li kienu sempliċement katalgi raffinati tad-diversità kbira ta' opinjonijiet dwar il-kultivazzjoni tal-OMĠ fil-livell nazzjonali, mingħajr ma ġew iffiltrati jew analizzati mill-Istati Membri fuq il-bażi tar-rilevanza jew il-kwalità qabel ma ntbagħtu lill-Kummissjoni. Għalhekk, kien diffiċli, u ħafna drabi impossibbli, li jiġu identifikati pożizzjonijiet jew xejriet ċari fil-livell nazzjonali jew Ewropew, u li tissawwar statistika rilevanti minnhom.

- Ġeneralment, il-kontributi donnhom kienu jirriflettu l-opinjonijiet polarizzati mfassla fuq ftit għarfien ta' fatti dwar il-kuntest speċifiku Ewropew, u influwenzati mill-perċezzjoni pożittiva jew negattiva inizjali tal-kontributuri dwar il-kultivazzjoni tal-organiżmi Bt u HT fl-Ewropa u fid-dinja. Il-qalba tad-diskussjoni tikkonċerna l-koeżistenza tal-kultivazzjoni ta' OMĠ u l-kultivazzjoni konvenzjonali/organika tul il-katina kollha 'miż-żerriegħa sal-ixkaffa' (il-kontroll tal-preżenza aċċidentali fl-għelieqi fil-viċin, il-limiti tas-segregazzjoni tal-prodotti modifikati ġenetikament mill-prodotti li mhumiex modifikati ġenetikament fil-katina tal-ikel u tal-għalf, l-għażla tal-konsumaturi), l-impatt fuq il-bijodiversità, il-modifika tal-prattiki tal-biedja u kemm dawn il-prodotti jistgħux jitqiegħdu fis-suq, u hemm firxa wiesgħa ta' fehmiet differenti fuq kważi dawn l-aspetti kollha.

- It-tweġibiet koprew il-punti kollha mqajma fil-kwestjonarju, għalkemm il-kummenti fil-biċċa l-kbira ffukaw fuq l-impatti soċjali u ekonomiċi tal-kultivazzjoni tal-OMĠ fl-istadji inizjali tal-katina 'miż-żerriegħa sal-ixkaffa' (jiġfieri, l-produzzjoni taż-żerriegħa, il-kultivazzjoni, l-apikultura u t-trobbija tal-bhejjem).

- Il-letteratura xjentifika u l-istudji msemmija mill-kontributuri kienu fil-biċċa l-kbira ffukati fuq l-impatti ekonomiċi tal-kultivazzjoni tal-OMĠ fil-livell tal-azjenda agrikola. Ġie osservat li dawk li wieġbu normalment sostnew l-istimi tagħhom dwar l-impatti li aktarx ikollha l-kultivazzjoni tal-uċuħ modifikati ġenetikament b'estrapolazzjoni ta' letteratura u esperjenza minn pajjiżi terzi, bl-eċċezzjoni ta' dawk li għandhom esperjenza fil-kultivazzjoni ta' OMĠ, li semmew ukoll studji ex post li wettqu fit-territorju tagħhom stess. Dawn l-istudji nazzjonali kellhom ir-riżultati li ġejjin:

- Il-produzzjoni ta' qamħirrum Bt tiżdied f'reġjuni infestati bil-corn-borers ( Ostrinia nubilalis ). Pereżempju, ES semmiet studju mwettaq miċ-Ċentru Konġunt tar-Riċerka[7] li juri li, għal xi provinċji Spanjoli infestati bil-parassiti, il-kultivaturi tal-qamħirrum Bt kellhom produzzjoni medja ogħla mill-bdiewa konvenzjonali fuq perjodu ta' tliet snin (sa 11,8 % fil-provinċja ta' Zaragoza[8]) kif ukoll marġni gross ikbar. PT[9], RO[10] u CZ[11] rrappurtaw ukoll żidiet fil-produzzjoni medja ta' bejn 7 u 12,5 % marbuta mal-kultivazzjoni tal-qamħirrum Bt.

- RO rrappurtat li s-sojja HT ikkultivata fit-territorju Rumen sal-2007 iġġenerat żidiet fil-produzzjoni b'medja ta' 31 %[12].

- Fil-kontributi tal-Istati Membri li jikkultivaw u wkoll dak li ma jikkultivawx OMĠ, kien hemm ukoll diversi kummenti fuq impatti soċjoekonomiċi oħra fuq il-bqija tal-katina 'miż-żerriegħa sal-ixkaffa' u fuq is-soċjetà inġenerali (eż. it-trasport, l-assigurazzjoni, l-industrija tal-ikel, il-laboratorji tal-ittestjar, ix-xejriet tax-xogħol u l-impjiegi, l-attivitajiet amministrattivi, l-għażla tal-konsumatur). Madankollu, ma hemmx wisq dokumentazzjoni xjentifika jew statistika għall-fehmiet espressi.

- Il-kontributi minn AT, BE, DE, FR, NL, UK kellhom suġġerimenti dettaljati dwar jekk il-fatturi soċjoekonomiċi għandhomx jiġu analizzati u indirizzati fil-ġestjoni tal-kultivazzjoni tal-OMĠ fl-Ewropa u kif dan għandu jsir. Bosta Stati Membri għamlu wkoll referenza għal-leġiżlazzjoni u l-esperjenza ta' NO fil-kunsiderazzjoni tal-elementi soċjoekonomiċi fl-awtorizzazzjoni tal-OMĠ.

- Ħafna mill-kontributi enfassizaw il-fatt li, jekk isiru fil-ġejjieni, l-evalwazzjonijiet tal-fatturi soċjoekonomiċi għandhom ukoll iqisu l-etika u oqsma politiċi Ewropej oħra (is-suq intern, il-Politika Agrikola Komuni, il-protezzjoni tal-ambjent), kif ukoll l-opportunitajiet u l-limiti legali fil-livelli internazzjonali (partikolarment fir-rigward tal-kompatibbiltà mal-Ftehimiet tad-WTO u l-Protokoll ta' Kartaġena dwar il-Bijosikurezza).

ELEMENTI ADDIZZJONALI DWAR ID-DIMENSJONIJIET SOċJOEKONOMIċI TAL-OMĠ

Qabel u waqt il-proċess ta' konsultazzjoni mqassar f'dan ir-rapport, il-Kummissjoni rrevediet l-għarfien tal-aspetti soċjoekonomiċi tal-kultivazzjoni tal-OĠM fl-Ewropa u fid-dinja, permezz ta' kanali differenti, fosthom programmi ta' riċerka Ewropej u internazzjonali u pubblikazzjonijiet xjentifiċi.

L-aspetti soċjoekonomiċi tal-kultivazzjoni tal-OMĠ fil-pajjiżi terzi

Billi l-biċċa l-kbira tal-kultivazzjoni tal-prodotti modifikati ġenetikament fid-dinja tinsab barra mill-UE, is-servizzi tal-Kummissjoni ġabru u rrevedew il-letteratura xjentifika internazzjonali attwali dwar l-aspetti ekonomiċi u soċjali tal-kultivazzjoni tal-OMĠ. Il-ġabra ta' pubblikazzjonijiet meqjusa mill-Kummissjoni hija disponibbli fid-dokument ta' ħidma tal-persunal tal-Kummissjoni li jakkumpanja dan ir-rapport.

Skont dawn is-sorsi, jeżisti għadd kbir ta' studji tal-impatt għat-tipi ewlenin ta' uċuħ tar-raba' modifikati ġenetikament (uċuħ Bt u HT). L-istudji dwar l-impatti fil-livell tal-azjenda agrikola huma l-aktar komuni, u normalment ikunu bbażati fuq stħarriġiet aleatorji f'pajjiżi żviluppati jew li qed jiżviluppaw.

B'mod ġenerali l-evidenza fil-pajjiżi żviluppati jew li qed jiżviluppaw turi konklussivament li l-uċuħ Bt li bħalissa jinsabu fis-suq jista' jkunu ta' benefiċċju ekonomiku għall-bdiewa billi jnaqqsu l-bżonn tal-insettiċida u/jew iżidu l-produzzjoni, għalkemm id-daqs tal-profitti għall-bdiewa jvarja skont ir-reġjun u s-sena (u jiddependi minn kemm tkun kbira l-pressjoni tal-parassiti). Il-benefiċċji relattivi tal-uċuħ Bt għall-bdiewa bi ftit art jidhru li huma daqs jew ikbar minn dawk għall-bdiewa b'iktar art.

L-uċuħ HT normalment jiġu kkultivati minn bdiewa ikbar u mhux minn bdiewa żgħar. Bosta studji juru li hemm ftit li xejn differenza fil-produzzjoni bejn is-sojja HT u dik konvenzjonali (bl-eċċezzjoni ta' sitwazzjonijet fejn il-kontroll konvenzjonali tal-ħaxix ħażin kien ineffiċjenti ħafna, jiġifieri s-sojja konvenzjonali fir-Rumanija). Kollox ma' kollox, it-teknoloġija HT tnaqqas l-ispejjeż tal-produzzjoni iżda billi l-prezz taż-żerriegħa HT huwa iktar għali, l-effetti fuq il-marġni ekonomiku gross għall-bdiewa jista' jkun żgħir jew negliġibbli (studji fl-Istati Uniti u l-Kanada). F'dawn il-każijiet, il-fatt li l-bdiewa bdew jikkoltivaw l-OMĠ b'rata rapida mhux marbut mal-effetti fuq il-qligħ tal-azjenda agrikola iżda mal-kontroll imtejjeb tal-ħaxix ħażin, mas-simplifikazzjoni tal-ġestjoni tal-uċuħ, mal-faċilitazzjoni tal-prattiki fejn ma tinħadimx l-art u mat-titjib tal-introjtu tal-bdiewa minn attivitajiet mhux marbuta mal-azjenda minħabba l-iffrankar tal-ħin. Madankollu, f'xi każijiet (l-Arġentina) il-prezz orħos taż-żerriegħa tas-sojja HT jirriżulta f'effetti pożittivi fil-marġni gross tal-bdiewa.

Studji dwar l-effetti mikroekonomiċi usa' (l-impatti fuq bdiewa li ma jikkultivawx l-OMĠ, fuq l-impjiegi rurali, fuq il-faqar u l-qligħ tal-familji) fil-pajjiżi li qed jiżviluppaw huma rari (limitati għal ftit studji ta' każijiet fl-Indja).

Fil-livell makroekonomiku, l-istudji tas-settur li janalizzaw id-daqs totali tal-impatti ekonomiċi tal-kultivazzjoni tal-uċuħ modifikati ġenetikament u d-distribuzzjonijiet tagħhom fost l-aġenti ekonomiċi tal-katina 'miż-żerriegħa sal-ixkaffa' (il-kumpaniji taż-żrieragħ, il-bdiewa tal-OMĠ, il-bdiewa li ma jkabbrux OMĠ, il-produtturi tal-ikel/għalf, il-konsumaturi) huma inqas komuni minn analiżijiet tal-impatt fil-livell tal-azjenda agrikola. L-istudji tas-settur huma bbażati fuq mudellar ekonomiku u l-parametri tal-mudelli jwasslu għal varjazzjoni kbira fir-riżultati. Il-prezz għali taż-żerriegħa tal-uċuħ modifikati ġenetikament huwa wieħed mill-fatturi kritiċi tax-xejra tad-distribuzzjoni tal-benessri maħluq mill-uċuħ modifikati ġenetikament bejn l-atturi differenti fil-katina 'miż-żerriegħa sal-ixkaffa'.

Fl-aħħar nett, ftit saru analiżijiet ekonomiċi ex ante fuq il-ġenerazzjoni l-ġdida ta' uċuħ modifikati ġenetikament li għadhom mhux fis-suq (uċuħ reżistenti għan-nixfa, uċuħ b'valur nutrittiv miżjud). Aktarx li minħabba l-karatteristiċi ta' dawn l-uċuħ, jeħtieġ li jiġu żviluppati metodoloġiji differenti għall-evalwazzjoni tal-impatti soċjali u ekonomiċi.

B'konklużjoni, l-analiżijiet ekonomiċi taw stampa ċara tal-impatti ekonomiċi fil-livell tal-azjenda agrikola madwar id-dinja, iżda mhux daqstant tal-impatti soċjali.

Il-metodi tal-kejl tal-impatti ekonomiċi jeħtieġ li jittejbu; il-metodi għall-evalwazzjoni tal-impatti ex ante jkunu partikolarment rilevanti għas-sitwazzjoni tal-UE. Il-limiti attwali huma marbuta primarjament mal-għadd żgħir ta' bdiewa mistħarrġa, mal-użu ta' metodi ta' bbaġitjar parzjali minflok analiżijiet ekonometriċi iktar kumplessi u mal-iskarsità tal-istudji dwar impatti mikroekonomiċi usa'. Ma tantx hemm studji tal-impatt fil-livell ta' qabel (is-settur taż-żerriegħa) u ta' wara (ikel/għalf/konsumaturi) il-livell tal-azjenda. L-istess jista' jingħad għar-regoli tas-segregazzjoni (ir-regoli tat-tikkettjar u l-koeżistenza). Jeħtieġ li l-kwistjonijiet metodoloġiċi jiġu żviluppati iktar biex jindirizzaw dawn l-aspetti.

Il-proġetti tar-riċerka ffinanzjati mill-UE li saru sal-lum u li jindirizzaw il-perspettivi soċjoekonomiċi tal-kultivazzjoni tal-OMĠ

Il-Kummissjoni ilha iktar minn għaxar snin tiffinanzja programmi ta' riċerka dwar l-OMĠ taħt il-ħames u s-sitt Programmi ta' Qafas għar-Riċerka[13]. Xi wħud minn dawn il-proġetti jidhru li huma partikolarment rilevanti fil-kuntest tal-evalwazzjoni tal-impatti soċjoekonomiċi tal-kultivazzjoni tal-OMĠ fl-Unjoni Ewropea.

- Ir-riżultati u l-perspettivi dwar il-koeżistenza u t-traċċabilità tal-ktajjen tal-provvista ta' OMĠ u dawk konvenzjonali (CO-EXTRA – 2005-2009)[14]

Il-proġett CO-EXTRA indirizza l-kwistjoni sħiħa tal-koeżistenza tal-ktajjen tal-provvista ta' OMĠ u dawk konvenzjonali mill-produzzjoni taż-żerriegħa sal-ixkafef tal-bejjiegħa. L-aktar sejbiet rilevanti f'rabta mal-implikazzjonijiet soċjoekonomiċi huma dawn li ġejjin:

- Miżuri tekniċi jistgħu jiżguraw li tkun tista' tinkiseb koeżistenza fit-tul taħt il-limitu ta' tikkettjar ta' 0,9 % għall-ibridi tal-qamħirrum, sakemm il-lottijiet taż-żerriegħa jkunu puri biżżejjed.

- Il-koeżistenza fl-għalqa titqies li hi possibbli iżda tiddependi ħafna mill-kundizzjonijiet ambjentali u l-prattiki lokali.

- Il-koeżistenza fil-katina tal-provvista titqies li hi possibbli b'organizzazzjoni xierqa tal-katina, u li tiġġenera spejjeż speċifiċi marbuta mal-fatt li l-prodotti għandhom jinżammu separati mill-istabbiliment agrikolu sal-fabbrika, mat-twettiq ta' testijiet analitiċi u maż-żamma tat-traċċabilità tal-prodotti.

- L-attitudnijiet tal-konsumaturi fir-rigward tat-tikkettjar tal-OMĠ, fil-pajjiżi fejn saru l-istudji, bejn 40 u 70 % tal-konsumaturi riedu li jkunu jistgħu jagħżlu jekk jixtrux u jiklux ikel MĠ.

- L-introduzzjoni sostenibbli tal-prodotti modifikati ġenetikament fl-agrikoltura Ewropea (SIGMEA—2004-2007)[15]

Il-proġett SIGMEA kellu l-għan li joħloq qafas xjentifiku biex jagħti informazzjoni lil-leġiżlaturi dwar il-miżuri xierqa ta' koeżistenza u traċċabilità għall-kultivazzjoni tal-uċuħ modifikati ġenetikament.

Il-proġett żviluppa, fost oħrajn, mudell kwalitattiv b'diversi attributi għall-evalwazzjoni tal-impatti ekoloġiċi u ekonomiċi.

Ir-riżultati miksuba ġeneralment juru li l-ispejjeż tal-koeżistenza jiddependu mill-kuntest agrikolu (il-pajsaġġ, is-sistemi tal-produzzjoni tal-uċuħ, il-klima, il-prattiki), mis-sehem taż-żona agrikola użata li jintuża għall-uċuħ modifikati ġenetikament u minn kemm il-bdiewa jkunu lesti jikkooperaw. Barra minn hekk, l-istudji ta' SIGMEA juru li l-ekonomija u l-adegwatezza ta' miżuri differenti jiġu determinati l-iktar mix-xejriet spazjali u temporali tal-għelieqi u l-uċuħ. Dan jindika li l-miżuri ta' ġestjoni tal-koeżistenza għandhom ikunu flessibbli kemm jista' jkun u bbażati fuq l-informazzjoni lokali dwar il-karatteristiċi tal-għelieqi, filwaqt li t-tmexxija reġjonali u nazzjonali tipprovdi biss linji gwida u regoli ġenerali.

- L-Ewropej jixtru ikel modifikat ġenetikament? (CONSUMERCHOICE – 2006-2008)[16]

Il-proġett CONSUMERCHOICE kellu l-għan li, fost l-oħrajn, iqabbel l-attitudnijiet imkejla tal-konsumaturi minn għaxar Stati Membri[17] għall-ikel modifikat ġenetikament u l-imġiba effettiva tagħhom fix-xiri meta jkollhom l-opportunità jagħżlu bejn ikel modifikat ġenetikament u ikel li mhux. F'dan ir-rigward, il-proġett sab li:

- It-tweġibiet mogħtija mill-konsumaturi fi kwestjonarji dwar l-ikel modifikat ġenetikament mhumiex gwida affidabbli dwar x'jagħmlu meta jkunu qed jixtru fil-ħwienet tal-merċa.

- L-Ewropej jixtru ikel modifikat ġenetikament meta dan ikun preżenti fiżikament fuq l-ixkaffa.

IL-PASSI LI JMISS

Il-kontributi mogħtija mill-Istati Membri kienu utli biex jiġi ċċarat fejn diġà hemm disponibbli statistika rilevanti dwar l-impatti soċjoekonomiċi tal-kultivazzjoni ta' OMĠ fl-Ewropa (primarjament l-impatti ekonomiċi fuq il-biedja). Minbarra din, ma jeżistux fatti u statistika rilevanti għall-kuntest Ewropew biex jappoġġaw il-fehmiet espressi minn dawk li wieġbu għall-kwestjonarju. Għalhekk, il-kontribuzzjonijiet juru li, għalissa, l-impatti soċjoekonomiċi preżenti jew futuri tal-kultivazzjoni tal-OMĠ fl-Ewropa, fil-katina tal-ikel u s-soċjetà kollha, ħafna drabi ma jiġux analizzati b'mod oġġettiv.

Abbażi ta' dan, il-Kummissjoni tqis li ma jkunx xieraq li f'dan ir-rapport issir analiżi iktar immirata tal-punti pekuljari żviluppati fil-kontributi individwali tal-Istati Membri.

Madankollu, il-Kummissjoni temmen li d-diskussjonijiet dwar dan is-suġġett sensittiv għandhom jiġu approfonditi, biex minn perċezzjonijiet polarizzati nersqu lejn riżultati iktar tanġibbli u oġġettivi. Għalhekk, il-Kummissjoni tissuġġerixxi li l-punti ewlenin ta' din il-konsultazzjoni jinġabru flimkien ma' inizjattivi oħra dwar l-impatti soċjoekonomiċi tal-OMĠ (eż. sejbiet minn riċerka tas-Sitt Programm ta' Qafas għar-Riċerka u, meta jkunu rilevanti, sejbiet f'pajjiżi terzi), u li tinbeda riflessjoni avvanzata fil-livell Ewropew b'bażi xjentifika soda bil-għan li:

- Tiġi definita ġabra soda ta' fatturi biex jiġu identifikati sewwa l-konsegwenzi soċjoekonomiċi ex ante u ex post li effettivament għandha l-kultivazzjoni tal-OMĠ, mill-produzzjoni taż-żerriegħa sal-konsumaturi fl-Unjoni Ewropea kollha. Għandu jinbena qafas metodoloġiku biex jiddefinixxi l-indikaturi soċjoekonomiċi preċiżi li għandhom jiġu monitorjati fit-tul u r-regoli xierqa għall-ġbir tad-dejta. Il-partijiet ikkonsultati għandhom jinkludu rappreżentanti tal-atturi regolatorji u ekonomiċi kollha tal-katina 'miż-żerriegħa sal-ixkaffa', kif ukoll tas-soċjetà inġenerali.

- L-esplorazzjoni ta' metodi differenti biex possibbilment isir użu miż-żieda fl-għarfien dwar dawn il-fatturi soċjoekonomiċi multidimensjonali fil-ġestjoni tal-kultivazzjoni tal-OMĠ fl-Unjoni Ewropea. Għandu jitqies ukoll l-għarfien espert tal-Istati Membri li diġà bdew jistudjaw dawn l-aspetti.

Din ir-riflessjoni għandha titwaqqaf u tiġi implimentata mill-Istati Membri u l-Kummissjoni flimkien. Il-partijiet interessati għandhom ikunu involuti b'mod attiv ukoll biex ikun garantit is-suċċess ta' dan il-proċess.

ANNESS

Informazzjoni ta' sfond dwar il-kultivazzjoni tal-OMĠ fis-27 Stat Membru tal-UE

Il-kultivazzjoni kummerċjali tal-OMĠ | Avvenimenti | Art ikkultivata (qamħirrum Bt – 2008) | Klawżola ta' salvagwardja | Miżuri ta' koeżistenza (minn April 2009) |

AT | Le | 0 | Qamħirrum - Patata | Iva |

BE | Le | 0 | Le | Iva |

BG | Le | 0 | Le | Le |

CY | Le | 0 | Le | Le |

CZ | Iva | Qamħirrum Bt Patata tal-lamtu | 8.400ha | Le | Iva |

DE | Iva sal-2008 | Qamħirrum Bt Patata tal-lamtu | 3.371 ha | Qamħirrum | Iva |

DK | Le | 0 | Le | Iva |

EE | Le | 0 | Le | Le |

EL | Le | 0 | Qamħirrum | Le |

ES | Iva | Qamħirrum Bt | 79.269 ha | Le | Le |

FI | Le | 0 | Le | Le |

FR | Iva sal-2007 | Qamħirrum Bt | 0 | Qamħirrum | Iva |

HU | Le | 0 | Qamħirrum - Patata | Iva |

IE | Le | 0 | Le | Le |

IT | Le | 0 | Le | Le |

LT | Le | 0 | Le | Iva |

LU | Le | 0 | Qamħirrum - Patata | Iva |

LV | Le | 0 | Le | Iva |

MT | Le | 0 | Le | Le |

NL | Le | 0 | Le | Iva |

PL | Ebda informazzjoni uffiċjali | 0 | Le | Le |

PT | Iva | Qamħirrum Bt | 4.851 ha (art irreġistrata sa Lulju 2008) | Le | Iva |

RO | Iva | Qamħirrum Bt Sojja sal-2007 | 7.146 ha | Le | Iva |

SI | Le | 0 | Le | Le |

SK | Iva | Qamħirrum Bt | 1.940 ha | Le | Iva |

SE | Iva | Patata tal-lamtu | 0 | Le | Iva |

UK | Le | 0 | Le | Le |

Għal informazzjoni iktar kompluta, jekk jogħġbok ikkonsulta r-rapport ippubblikat fit-2 ta' April 2009 mill-Kummissjoni dwar il-koeżistenza tal-uċuħ modifikati ġenetikament mal-biedja konvenzjonali u organika (http://ec.europa.eu/agriculture/gmo/coexistence/index_en.htm).

[1] ĠU L 106, 17.4.2001, p. 1.

[2] Lista ta' akronimi tal-Istati Membri: http://publications.europa.eu/code/en/en-370100.htm

[3] http://ec.europa.eu/food/food/biotechnology/index_en.htm

[4] BE, CZ, ES, PL, RO, UK.

[5] CZ, DE, ES, FR, PT, RO, SK.

[6] CZ, DE, SE.

[7] Gomez-Barbero et al . (2008). Bt corn in Spain—the performance of the EU's first GM crop. Nature Biotechnology 26, 384-386.

[8] Din il-produzzjoni ogħla kienet statistikament sinifikanti għal provinċja waħda biss mit-tlieta investigati.

[9] Brookes, G. (2008). The impact of using GM insect resistant maize in Europe since 1998. International Journal of Biotechnology 10 (2/3), 148-166.

[10] Brookes, G., and Barfoot, P. (2009). Global impact of biotech crops: Income and production effects 1996-2007. AgBioForum, 12(2), 184-208.

[11] Inkjesta minn CZ fost kultivaturi ta' MON810.

[12] Brookes, G. (2005a) The farm-level impact of herbicide-tolerant soybean in Romania. AgBioForum. 8, 235-241.

[13] Għal aktar dettalji, jekk jogħġbok ikkonsulta l-kompendju ta' riżultati tar-riċerka ffinanzjata mill-UE dwar l-uċuħ tar-raba' modifikati ġenetikament ("A decade of EU-funded GMO research (2001-2010)") ftp://ftp.cordis.europa.eu/pub/fp7/kbbe/docs/a-decade-of-eu-funded-gmo-research_en.pdf.

[14] http://www.coextra.eu/

[15] http://sigmea.group.shef.ac.uk/

[16] http://www.kcl.ac.uk/schools/biohealth/research/nutritional/consumerchoice

[17] CZ, DE, EE, EL, ES, NL, PL, SE, SI, UK.